CELEX: 32009D0544
Language: hu
Date: 2008-08-13 00:00:00
Title: 2009/544/EK: A Bizottság határozata ( 2008. augusztus 13. ) a beltéri festékekre és lakkokra vonatkozó közösségi ökocímke odaítélésével kapcsolatos ökológiai kritériumok meghatározásáról (az értesítés a C(2008) 4453. számú dokumentummal történt) (EGT-vonatkozású szöveg)

14.7.2009   
            
            
               HU
            
            
               Az Európai Unió Hivatalos Lapja
            
            
               L 181/39
            
         
      A BIZOTTSÁG HATÁROZATA
   
   (2008. augusztus 13.)
   a beltéri festékekre és lakkokra vonatkozó közösségi ökocímke odaítélésével kapcsolatos ökológiai kritériumok meghatározásáról
   (az értesítés a C(2008) 4453. számú dokumentummal történt)
   (EGT-vonatkozású szöveg)
   (2009/544/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikke (1) bekezdésének második albekezdésére,
   mivel:
   
               (1)
            
            
               Az 1980/2000/EK rendelet alapján az ökocímkét olyan terméknek lehet odaítélni, amelynek jellemzői a főbb környezetvédelmi szempontokat tekintve jelentős előrelépést tesznek lehetővé.
            
         
               (2)
            
            
               Az 1980/2000/EK rendelet előírja, hogy termékcsoportonként különleges ökocímke-odaítélési kritériumokat kell meghatározni az Európai Unió ökocímke-bizottsága által kidolgozott követelménytervezet alapján.
            
         
               (3)
            
            
               Az említett rendelet egyben arról is rendelkezik, hogy az ökocímke-odaítélési kritériumok, valamint a kapcsolódó értékelési és ellenőrzési követelmények felülvizsgálatát kellő időben, még az adott termékcsoport vonatkozásában meghatározott kritériumok érvényességi idejének lejárta előtt el kell végezni.
            
         
               (4)
            
            
               Az 1980/2000/EK rendeletben foglaltaknak megfelelően, kellő időben sor került a beltéri festékekre és lakkokra vonatkozó közösségi ökocímke odaítélésével kapcsolatos módosított ökológiai kritériumok meghatározásáról és az 1999/10/EK határozat módosításáról szóló, 2002. szeptember 3-i 2002/739/EK bizottsági határozatban (2) előírt ökológiai kritériumok, valamint a kapcsolódó értékelési és ellenőrzési követelmények felülvizsgálatára. Az említett ökológiai kritériumok és a kapcsolódó értékelési és ellenőrzési követelmények 2009. február 28-ig maradnak érvényben.
            
         
               (5)
            
            
               A jelen felülvizsgálat fényében, a tudományos és a piaci fejlemények figyelembevétele érdekében indokolt módosítani a termékcsoport meghatározását és új ökológiai kritériumokat megállapítani.
            
         
               (6)
            
            
               Ennek megfelelően a 2002/739/EK határozat helyébe újnak kell lépnie.
            
         
               (7)
            
            
               Az ökológiai kritériumok és a kapcsolódó értékelési és ellenőrzési követelmények érvényességi időszaka a jelen határozat közzétételéről szóló értesítés napjától számított négy év napján zárul.
            
         
               (8)
            
            
               Átmeneti időszakot kell biztosítani azon gyártók számára, akiknek termékeivel kapcsolatban 2008. augusztus 18. előtt engedélyezték a beltéri festékekre és lakkokra vonatkozó közösségi ökocímke használatát, illetve akik 2008. augusztus 18. előtt nyújtották be az ökocímke-használatra vonatkozó kérelmüket, annak érdekében, hogy elegendő idő álljon a gyártók rendelkezésére, hogy termékeiken a módosított kritériumoknak és követelményeknek megfelelően változtatásokat végezzenek. A jogbiztonság érdekében a gyártók 2009. február 28-ig a 2002/739/EK határozatban és a jelen határozatban rögzített követelményei szerint is kérelmezhetik az ökocímke-használatot. E dátumot követően kizárólag az ebben a határozatban rögzített követelmények alkalmazandók.
            
         
               (9)
            
            
               Az e határozatban előírt intézkedések összhangban vannak az 1980/2000/EK rendelet 17. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   A „beltéri festékek és lakkok” termékcsoport a (2) bekezdésnek megfelelően beltéri dekorfestékekből és lakkokból, fapácokból és az ezekkel rokon termékekből áll, amelyeket barkácsolók és szakemberek számára, elsősorban belső terekben való használatra fejlesztettek ki és e célból hoznak forgalomba.
   E termékcsoportba tartoznak többek között a padlóbevonatok és padlófestékek, az amatőr vagy professzionális szobafestők igényei szerint, a forgalmazók által színezett termékek, a színezőrendszerek, a fogyasztói igények szerint a gyártó által esetlegesen előkezelt, színezett vagy előkészített folyékony vagy paszta állagú dekorfestékek, s mindezek alapozói és alapfestékei.
   (2)   „Festék”: folyékony vagy paszta állagú, illetve porított színezett bevonóanyag, amely a felületre felhordva olyan áttetsző réteget képez, amelynek védő, díszítő vagy különleges műszaki tulajdonságai vannak.
   „Lakk”: átlátszó bevonóanyag, amely a felületre felhordva olyan szilárd, átlátszó filmet képez, amelynek védő, díszítő vagy különleges műszaki tulajdonságai vannak.
   „Dekorfestékek és -lakkok”: olyan festékek és lakkok, amelyeket az épületeknek, azok belső kialakításának és szerelvényeinek díszítésére és védelmére használnak. A festékeket és lakkokat a helyszínen viszik fel. Bár elsősorban dekorációs célokat szolgálnak, védő szerepet is játszanak.
   „Fapácok (lazúrok)”: olyan bevonatok, amelyeket a fa díszítése és az időjárással szembeni védelme érdekében átlátszó vagy félig átlátszó film formájában hordanak fel, s így megkönnyítik az állagmegóvást.
   „Színezőrendszerek”: színes festékek előállítási módszere alapfesték és színezőanyag összekeverésével.
   (3)   A termékcsoport nem tartalmazza az alábbiakat:
   
               a)
            
            
               korróziógátló bevonatok;
            
         
               b)
            
            
               korhadásgátló bevonatok;
            
         
               c)
            
            
               fakonzerváló termékek;
            
         
               d)
            
            
               sajátos ipari és professzionális felhasználásra szánt bevonatok, beleértve az intenzív igénybevételnek kitett bevonatokat;
            
         
               e)
            
            
               homlokzatfestékek;
            
         
               f)
            
            
               minden olyan termék, amelyet elsősorban kültéri felhasználásra fejlesztettek ki és e célból hoznak forgalomba.
            
         2. cikk
   (1)   A közösségi ökocímkének az 1980/2000/EK rendelet alapján és e cikk (2) és (3) bekezdése értelmében történő odaítéléséhez a festékeknek és lakkoknak az 1. cikkben meghatározott „beltéri festékek és lakkok” termékcsoportba kell tartozniuk, és meg kell felelniük a határozat mellékletében meghatározott ökológiai kritériumoknak.
   (2)   A különös végfelhasználásra szánt kétkomponensű (reaktív) bevonatoknak teljesíteniük kell az alábbi feltételeket:
   
               a)
            
            
               mindkét komponensnek külön-külön meg kell felelnie a mellékletben meghatározott ökológiai kritériumoknak (az illékony szerves vegyületekre vonatkozó kritérium kivételével);
            
         
               b)
            
            
               mellékelt tájékoztatójukban ki kell kötni, hogy az egyes komponenseket tilos külön-külön vagy más termékekkel összekeverve alkalmazni;
            
         
               c)
            
            
               a használatra kész végterméknek ezen túlmenően szintén meg kell felelnie az ökológiai kritériumoknak, köztük az illékony szerves vegyületekre vonatkozó kritériumnak is.
            
         (3)   A mind beltéri, mind kültéri használat céljára forgalmazott bevonatoknak egyaránt meg kell felelniük az e határozatban a beltéri festékek és lakkok tekintetében, valamint a 2009/543/EK határozatban (3) a kültéri festékek és lakkok tekintetében meghatározott kritériumoknak.
   3. cikk
   A „beltéri festékek és lakkok” termékcsoport tekintetében meghatározott ökológiai kritériumok, valamint a kapcsolódó értékelési és ellenőrzési követelmények a jelen határozat hatálybalépésének napjától számított négy évig maradnak érvényben.
   4. cikk
   Adminisztratív célra a „beltéri festékek és lakkok” termékcsoporthoz rendelt kódszám: „07”.
   5. cikk
   Ennek megfelelően a 2002/739/EK határozat hatályát veszti.
   6. cikk
   (1)   A 2008. augusztus 18. előtt a „beltéri festékek és lakkok” termékcsoport vonatkozásában odaítélt ökocímkék 2009. február 28-ig még használhatók.
   (2)   A „beltéri festékek és lakkok” termékcsoportba tartozó termékekkel kapcsolatban a 2008. augusztus 18. előtt kérelmezett ökocímke-használat elbírálásakor az ökocímke odaítélésének feltételeit a 2002/739/EK határozatban foglaltak szabályozzák. Az említett esetekben az ökocímke szintén 2009. február 28-ig érvényes.
   (3)   A „beltéri festékek és lakkok” termékcsoportba tartozó termékekkel kapcsolatban a 2008. augusztus 18. után, de 2009. március 1. előtt benyújtott ökocímkehasználati kérelem egyaránt alapul veheti a 2002/739/EK határozat és e határozat feltételeit.
   Amennyiben az ökocímke-használati kérelem a 2002/739/EK határozat feltételein alapul, az ökocímke csak 2009. február 28-ig használható.
   7. cikk
   Ennek a határozatnak a tagállamok a címzettjei.
   
      Kelt Brüsszelben, 2008. augusztus 13-án.
      
         
            a Bizottság részéről
         
         Olli REHN
         
         
            a Bizottság tagja
         
      
   
   
      (1)  HL L 237., 2000.9.21., 1. o.
   
      (2)  HL L 236., 2002.9.4., 4. o.
   
      (3)  Lásd e Hivatalos Lap 27 oldalát.
   
      MELLÉKLET
      A.   KERETRENDSZER
      
      
         A kritériumok célja
      
      E kritériumok célja különösen:
      
                  —
               
               
                  a termék hatékony felhasználása és a hulladékképződés minimálisra csökkentése,
               
            
                  —
               
               
                  az oldószer-kibocsátás csökkentésével a környezeti és egyéb kockázatok (mint például a troposzférikus ózon) csökkentése,
               
            
                  —
               
               
                  a mérgező vagy egyéb módon szennyező anyagok vízbe bocsátásának csökkentése. A kritériumokat úgy állapították meg, hogy az alacsonyabb környezeti hatású beltéri festékek és lakkok a címke odaítélésekor előnyben részesüljenek.
               
            
         Értékelési és ellenőrzési követelmények
      
      A konkrét értékelési és ellenőrzési követelmények valamennyi kritérium esetében fel vannak tüntetve.
      Amennyiben a kérelmezőnek nyilatkozatokat, dokumentációt, elemzéseket, vizsgálati jelentéseket vagy egyéb bizonyítékokat kell bemutatnia annak igazolására, hogy megfelel a kritériumoknak, akkor azok származhatnak a kérelmezőtől és/vagy adott esetben annak beszállítóitól és/vagy azok beszállítóitól stb.
      Adott esetben az egyes kritériumokra megadott vizsgálati módszerektől eltérő módszereket is lehet alkalmazni, ha a kérelmet elbíráló illetékes testület elfogadja azok egyenértékűségét.
      Adott esetben az illetékes testületek további dokumentumokat kérhetnek, illetve független ellenőrzéseket végezhetnek.
      Az illetékes testületek számára ajánlott, hogy vegyék figyelembe az elismert környezetvédelmi vezetési rendszerek, pl. az EMAS vagy az ISO 14001 alkalmazását a kérelmek elbírálásánál, illetve az e határozatban szereplő kritériumoknak való megfelelés folyamatos ellenőrzése során. (Megjegyzés: az ilyen környezetvédelmi vezetési rendszerek alkalmazása nem követelmény.)
      A kritériumoknál az összetevőkre történő utalás az anyagokra és a készítményekre egyaránt vonatkozik. Az „anyag” és a „készítmény” fogalmának meghatározása a REACH-rendeletben (az 1907/2006/EK európai parlamenti és tanácsi rendeletben (1)) található.
      A termék pontos összetételét a kérelmező által felhasznált minden alapanyag tekintetében meg kell adni az illetékes testületnek. A 0,01 tömegszázalékot (m/m) meghaladó koncentrációban jelen lévő minden anyagot – ideértve a szenynyeződéseket is – jelezni kell, kivéve ha a kritériumok máshol alacsonyabb koncentrációt írnak elő.
      B.   ÖKOLÓGIAI KRITÉRIUMOK
      
      A VOC-határértékekre vonatkozó 3. kritérium kivételével minden kritérium csomagolt állapotú festékre vagy lakkra alkalmazandó. A 2004/42/EK európai parlamenti és tanácsi irányelvvel (2) összhangban a VOC-határértékek a használatra kész termékre vonatkoznak, ezért a maximális VOC-tartalmat minden ajánlott adalék – például színezék és/vagy hígító – figyelembevételével kell kiszámítani. E számításhoz szükség van a nyersanyag-beszállítók által a szárazanyag-tartalom, a VOC-tartalom és a termék sűrűsége tekintetében szolgáltatott adatokra.
      Az 1. és 2. kritérium csak fehér és világos színű festékekre (köztük bevonatokra, alapozókra, festékalapokra és/vagy közbenső bevonatokra) vonatkozik.
      A színezőrendszerek esetében az 1. és 2. kritérium csak a fehér alapra (a legtöbb TiO2-t tartalmazó alapfestékre) vonatkozik. Amennyiben a fehér alapfesték 7. a) kritérium szerinti kiadóssága 98 %-os fedőképesség mellett nem éri el a 8 m2/l-t, a kritériumoknak a termék a szabványos RAL 9010 szín eléréséig történő színezése után kell teljesülniük.
      Az 1. és 2. kritérium átlátszó bevonatokra nem vonatkozik.
      1.   Fehér pigmentek
      
      
         Fehérpigment-tartalom (fehér szervetlen pigment, amelynek törésmutatója nagyobb mint 1,8): a festékek fehérpigment-tartalma 1 m2-nyi szárazfilmre legfeljebb 36 g, fedőképessége pedig 98 %. Ezt a követelményt nem kell alkalmazni lakkokra és fapácokra.
      
         Értékelés és ellenőrzés: A kérelmező nyilatkozatot nyújt be arra vonatkozóan, hogy nem használ fehér pigmentet, illetve dokumentálja a fehérpigment-tartalmat és a kiadósságot, a kritérium teljesítését pedig részletes számításokkal igazolja.
      2.   Titán-dioxid
      
      
         Titán-dioxid: A felhasznált titándioxid-pigment gyártása során keletkező kibocsátás mértéke és hulladékok mennyisége nem haladhatja meg a következő határértékeket (a nagy mennyiségű szervetlen vegyi anyagok gyártásával kapcsolatban elérhető legjobb technikákról szóló referenciadokumentum alapján (BREF) (2007. augusztus)):
      
                  —
               
               
                  SOx-kibocsátás (SO2-ként kifejezve): 1 m2-nyi szárazfilmre 252 mg (98 %-os fedőképesség),
               
            
                  —
               
               
                  szulfáthulladékok: 1 m2-nyi szárazfilmre 18 g (98 %-os fedőképesség),
               
            
                  —
               
               
                  kloridhulladékok: 1 m2-nyi szárazfilmre 3,7, 6,4 és 11,9 g (98 %-os fedőképesség) a természetes rutil, szintetikus rutil és a salakérc esetében.
               
            
         Értékelés és ellenőrzés: A kérelmező nyilatkozatot nyújt be arra vonatkozóan, hogy nem használ titán-dioxidot, vagy igazoló dokumentumban megadja e paraméterek tekintetében a kibocsátás mértékét és a hulladékok mennyiségét, a termék titándioxid-tartalmát és kiadósságát, a kritérium teljesítését pedig részletes számításokkal igazolja.
      3.   Illékony szerves vegyületek (VOC)
      
      A VOC-tartalom nem haladhatja meg a következő értékeket:
      
                  Termékosztályozás (2004/42/EK irányelv)
               
               
                  VOC-határértékek (g/l, vízzel együtt)
               
            
                  Belső, matt (falakra/mennyezetre) (fényesség < 25@60 °)
               
               
                  15
               
            
                  Belső, fényes (falakra/mennyezetre) (fényesség > 25@60 °)
               
               
                  60
               
            
                  Beltéri díszítő- és javítófestékek fára és fémre, beleértve a festékalapokat
               
               
                  90
               
            
                  Beltéri díszítő lakkok és falazúrok (fapácok), beleértve az áttetsző falazúrokat
               
               
                  75
               
            
                  Beltéri fa vékonylazúrok
               
               
                  75
               
            
                  Alapozók
               
               
                  15
               
            
                  Kötőalapozók
               
               
                  15
               
            
                  Egykomponensű speciális bevonatok
               
               
                  100
               
            
                  Meghatározott végfelhasználásra (például padlóra) szánt kétkomponensű (reaktív) bevonatok
               
               
                  100
               
            
                  Dekorációs ún. effektbevonatok
               
               
                  90
               
            Ebben az értelemben „illékony szerves vegyület” (VOC) minden olyan szerves vegyület, amelynek kezdő forráspontja 101,3 kPa normál légköri nyomáson mérve – a 2004/42/EK irányelv meghatározása szerint – legfeljebb 250 °C. A VOC-határértékeket a határozat az irányelvben leírt festék- és lakk-alkategóriák alapján adja meg. Itt csak a beltéri bevonatokat érintő kategóriák szerepelnek.
      
         Értékelés és ellenőrzés: A kérelmezőnek nyilatkozatot kell tennie az említett kritériumnak való megfelelésről. A kérelmező minden termék tekintetében megadja annak VOC-tartalmát.
      4.   Illó aromás szénhidrogének (VAH)
      
      
         Illó aromás szénhidrogének a termékekhez a színezés előtt vagy (adott esetben) alatt közvetlenül nem adhatók; hozzáadhatók azonban VAH-tartalmú összetevők, feltéve hogy a végtermék VAH-tartalma nem éri el a 0,1 tömegszázalékot (m/m).
      Ebben az értelemben „illó aromás szénhidrogén (VAH)” – a 2004/42/EK irányelv meghatározása szerint – minden olyan szerves vegyület, amelynek kezdő forráspontja 101,3 kPa normál légköri nyomáson mérve legfeljebb 250 °C, és amely kifejtett szerkezeti képletében legalább egy aromás gyűrűt tartalmaz.
      
         Értékelés és ellenőrzés: A kérelmező nyilatkozatot nyújt be a kritérium teljesítésére vonatkozóan, amelyben kijelenti, hogy VAH-ot kizárólag előre gyártott összetevőkben adott a termékhez, valamint adott esetben benyújtja az összetevők beszállítóinak nyilatkozatait az összetevők VAH-tartalmáról.
      5.   Nehézfémek
      
      A következő nehézfémek és vegyületeik nem használhatók a termék vagy (adott esetben) színezőanyag összetevőjeként (sem alapanyagként, sem pedig a felhasznált készítmények részeként): kadmium, ólom, króm VI, higany, arzén, bárium (kivéve bárium-szulfát), szelén, antimon.
      Kobalt a termékekhez összetevőként nem adható, kivéve az alkidfestékekben szikkatívként alkalmazott kobaltsókat: ezek a végtermékben (kobaltfémként mérve) 0,05 tömegszázalékot meg nem haladó koncentrációban alkalmazhatók. A pigmentben lévő kobalt is mentesül e követelmény alól.
      Az összetevők a nyersanyag szennyeződéseiből eredően nyomokban, legfeljebb 0,01 tömegszázalék mennyiségben tartalmazhatják ezeket a fémeket.
      
         Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, valamint adott esetben benyújtja az összetevők beszállítóinak nyilatkozatait.
      6.   Veszélyes anyagok
      
      
                  a)
               
               
                  
                     A termék: A termék sem színezés előtt, sem (adott esetben) azután nem lehet az 1999/45/EK európai parlamenti és tanácsi irányelv (3) értelmében nagyon mérgező, mérgező, környezetre veszélyes, karcinogén, reprodukciót károsító, ártalmas, maró (korrozív), mutagén vagy irritáló (izgató) besorolású (kivéve, ha ezt R43 címkéjű összetevők jelenléte okozza).
                  
                     Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, valamint benyújtja a REACH-rendelet II. mellékletében foglalt követelményeknek megfelelő termék-anyagbiztonsági adatlapot.
               
            
                  b)
               
               
                  
                     Összetevők (nagyon mérgező, mérgező, karcinogén, mutagén, reprodukciót károsító): Nem szabad alkalmazni olyan összetevőt (adott esetben ideértve a színezés során alkalmazottakat is), amely a kérelem benyújtásakor kimeríti a következő R-mondatok egyikének (vagy azok kombinációjának) osztályozási kritériumában foglaltakat:
                  
                              —
                           
                           
                              R23 (belélegezve mérgező),
                           
                        
                              —
                           
                           
                              R24 (bőrrel érintkezve mérgező),
                           
                        
                              —
                           
                           
                              R25 (lenyelve mérgező),
                           
                        
                              —
                           
                           
                              R26 (belélegezve nagyon mérgező),
                           
                        
                              —
                           
                           
                              R27 (bőrrel érintkezve nagyon mérgező),
                           
                        
                              —
                           
                           
                              R28 (lenyelve nagyon mérgező),
                           
                        
                              —
                           
                           
                              R33 (a halmozódó (kumulatív) hatások miatt veszélyes),
                           
                        
                              —
                           
                           
                              R39 (nagyon súlyos és maradandó egészségkárosodást okozhat),
                           
                        
                              —
                           
                           
                              R40 (rákkeltő hatás korlátozott mértékben bizonyított),
                           
                        
                              —
                           
                           
                              R42 (belélegezve túlérzékenységet okozhat [szenzibilizáló hatású lehet]),
                           
                        
                              —
                           
                           
                              R45 (rákot okozhat),
                           
                        
                              —
                           
                           
                              R46 (örökölhető genetikai károsodást okozhat),
                           
                        
                              —
                           
                           
                              R48 (hosszú időn át hatva súlyos egészségkárosodást okozhat),
                           
                        
                              —
                           
                           
                              R49 (belélegezve rákot okozhat),
                           
                        
                              —
                           
                           
                              R60 (a fogamzóképességet vagy nemzőképességet károsíthatja),
                           
                        
                              —
                           
                           
                              R61 (a magzatot károsíthatja),
                           
                        
                              —
                           
                           
                              R62 (fogamzóképességre vagy nemzőképességre ártalmas lehet),
                           
                        
                              —
                           
                           
                              R63 (a születendő gyermeket károsíthatja),
                           
                        
                              —
                           
                           
                              R68 (visszafordíthatatlan hatásokat okozhat),
                           
                        a 67/548/EGK tanácsi irányelvben (4) vagy az 1999/45/EK irányelvben meghatározottak szerint. Azok a képletekben tartósítószerként használt aktív összetevők azonban, amelyekre az R23, R24, R25, R26, R27, R28, R39, R40 vagy R48 R-mondat (vagy ezek kombinációja) vonatkozik, a festék teljes összetételének legfeljebb 0,1 tömegszázalékáig felhasználhatóak.
                  Helyettesítő lehetőségként figyelembe vehető az egyetemes harmonizált rendszer (5) (GHS) is. Ebben az esetben nem szabad alkalmazni olyan összetevőt (adott esetben ideértve a színezés során alkalmazottakat is), amely a következő osztályokba (vagy azok kombinációjaként) van besorolva:
                  
                              —
                           
                           
                              akut toxicitás (orális) – I., II., III. kategória,
                           
                        
                              —
                           
                           
                              akut toxicitás (dermális) – I., II., III. kategória,
                           
                        
                              —
                           
                           
                              akut toxicitás (inhaláció) – I., II., III. kategória,
                           
                        
                              —
                           
                           
                              légzőszervi szenzibilizáció – I. kategória,
                           
                        
                              —
                           
                           
                              mutagén anyagok – I., II. kategória,
                           
                        
                              —
                           
                           
                              karcinogén anyagok – I., II. kategória,
                           
                        
                              —
                           
                           
                              reprodukciót károsító anyagok – I., II. kategória,
                           
                        
                              —
                           
                           
                              célszervi szisztémás toxicitás (egyszeri expozíció) – I., II. kategória,
                           
                        
                              —
                           
                           
                              célszervi szisztémás toxicitás (ismételt expozíció) – I., II. kategória,
                           
                        a vegyi anyagok besorolásának és címkézésének egyetemes harmonizált rendszeréről szóló ST/SG/AC.10/30 dokumentumban (6) és az annak felülvizsgálatáról szóló ST/SG/AC.10/34/Add.3 dokumentumban meghatározottak szerint. Azonban azok a képletekben tartósítószerként használt aktív összetevők, amelyek az alábbi GHS kategóriák bármelyikébe tartoznak, a festék teljes összetételének legfeljebb 0,1 tömegszázalékáig felhasználhatóak:
                  
                              —
                           
                           
                              akut toxicitás (orális, dermális vagy inhalációs) – I., II., III. kategória (csak orális és dermális),
                           
                        
                              —
                           
                           
                              célszervi szisztémás toxicitás (egyszeri és/vagy ismételt expozíció) – I., II. kategória (vagy ezek kombinációi), valamint
                           
                        
                              —
                           
                           
                              karcinogenitás, II. kategória.
                           
                        Metil-etil-ketoxim alkidfestékekben 0,3 tömegszázalékig felhasználható.
                  
                     Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, valamint benyújtja a REACH-rendelet II. mellékletében foglalt követelményeknek megfelelő termék-anyagbiztonsági adatlapot.
               
            
                  c)
               
               
                  
                     Összetevők (környezetre veszélyes): 2 tömegszázalékot meghaladó koncentrációban nem szabad alkalmazni olyan összetevőt (adott esetben ideértve a színezés során alkalmazottakat is), amely a kérelem benyújtásakor kimeríti a következő R-mondatok egyikének (vagy azok kombinációjának) osztályozási kritériumában foglaltakat:
                  
                              —
                           
                           
                              N R50 (nagyon mérgező a vízi szervezetekre),
                           
                        
                              —
                           
                           
                              N R50/53 (vízi szervezetekre nagyon mérgező, a vízi környezetben hosszan tartó károsodást okozhat),
                           
                        
                              —
                           
                           
                              N R51/53 (vízi szervezetekre mérgező, a vízi környezetben hosszan tartó károsodást okozhat),
                           
                        
                              —
                           
                           
                              N R52/53 (vízi szervezetekre ártalmas, a vízi környezetben hosszan tartó károsodást okozhat),
                           
                        
                              —
                           
                           
                              R51 (mérgező a vízi szervezetekre),
                           
                        
                              —
                           
                           
                              R52 (ártalmas a vízi szervezetekre),
                           
                        
                              —
                           
                           
                              R53 (a vízi környezetben hosszan tartó károsodást okozhat),
                           
                        a 67/548/EGK vagy az 1999/45/EK irányelvben meghatározottak szerint.
                  Helyettesítő lehetőségként figyelembe vehető az egyetemes harmonizált rendszer (7) (GHS) is. Ebben az esetben egyetlen olyan összetevő (adott esetben ideértve a színezés során alkalmazottakat is) koncentrációja sem haladhatja meg a 2 tömegszázalékot, amely a kérelem benyújtásakor a következő osztályok egyikébe van besorolva, illetve oda besorolható:
                  Vízi toxicitási kategóriák (és azok kombinációi):
                  
                              —
                           
                           
                              akut I., II., III.,
                           
                        
                              —
                           
                           
                              krónikus I., II., III., IV,
                           
                        a vegyi anyagok besorolásának és címkézésének globálisan harmonizált rendszeréről szóló ST/SG/AC.10/30 dokumentumban és az annak felülvizsgálatáról szóló ST/SG/AC.10/34/Add.3 dokumentumban meghatározottak szerint.
                  Az összes olyan összetevő teljes mennyisége, amelyre a kérelem benyújtásakor a fent említett R-mondatok bármelyike (vagy azok kombinációja) vonatkozik vagy a fenti GHS-osztályokba sorolható, egyik esetben sem haladhatja meg a 4 tömegszázalékot.
                  Ezt a követelményt nem kell alkalmazni az ammóniára és az alkil-ammóniára.
                  Ez a követelmény nem érinti a fent említett 6.a) kritériumban meghatározott követelmények teljesítésére vonatkozó kötelezettséget.
                  
                     Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, valamint benyújtja az összetevők listáját és valamennyi összetevő tekintetében a REACH-rendelet II. mellékletében foglalt követelményeknek megfelelő anyagbiztonsági adatlapot.
               
            
                  d)
               
               
                  
                     Alkil-fenol-etoxilátok (APEO-k): APEO-k a termékben színezés előtt és (adott esetben) alatt nem alkalmazhatók.
                  
                     Értékelés és ellenőrzés: A kérelmezőnek nyilatkozatot kell tennie az említett kritériumnak való megfelelésről.
               
            
                  e)
               
               
                  
                     Izotiazolinon-vegyületek: A termék színezés előtt vagy (adott esetben) alatt nem tartalmazhat 0,05 tömegszázaléknál magasabb koncentrációban izotiazolinon-vegyületet. Hasonlóképpen a termékben az 5-klór-2-metil-2H-izotiazol-3-on (EK-szám: 247-500-7) és a 2-metil-2H-izotiazol-3-on (EK-szám: 220-239-6) 3:1 arányú keverékének koncentrációja nem haladhatja meg a 0,0015 tömegszázalékot.
                  
                     Értékelés és ellenőrzés: A kérelmező nyilatkozatot nyújt be arra vonatkozóan, hogy teljesíti ezt a kritériumot, és megadja az alkalmazott mennyiségeket.
               
            
                  f)
               
               
                  A termékben nem megengedett perfluor-tartalmú alkil-szulfonátok (PFAS), perfluor-tartalmú karboxilsavak (PFCA) alkalmazása, beleértve a perfluoro-oktánsavat (PFOA), valamint az OECD „PFOS, PFAS, PFOA, PFCA, valamint kapcsolódó vegyületek és PFCA-vá lebomló vegyi anyagok (2007-ben felülvizsgált) előzetes felsorolása” című dokumentumában felsorolt kapcsolódó anyagokat. Az OECD-listát e kritériumokról szóló dokumentum melléklete tartalmazza.
                  
                     Értékelés és ellenőrzés: A kérelmezőnek nyilatkozatot kell tennie az említett kritériumnak való megfelelésről.
               
            
                  g)
               
               
                  
                     Formaldehid: Szabad formaldehidek a termékhez nem adhatók. Formaldehid-donorokat csak olyan mennyiségben lehet használni, hogy az ebből származó szabad formaldehid összmennyisége (adott esetben a színezés után) ne haladja meg a 0,001 tömegszázalékot.
                  
                     Értékelés és ellenőrzés: A kérelmezőnek nyilatkozatot kell tennie az említett kritériumnak való megfelelésről. Ezen túlmenően a kérelmezőnek be kell nyújtania a nyersanyag-beszállítók VdL-RL 03 (VdL 03. útmutató: „Diszperziós festékek formaldehid-koncentrációjának meghatározása az acetil-aceton-módszer szerint”) vizsgálati módszerrel végzett vizsgálatainak eredményeit és az e vizsgálatokból származó adatokat a végtermékkel összevető számításokat annak igazolása érdekében, hogy a formaldehid-donorok révén felszabaduló formaldehid lehetséges legmagasabb végső koncentrációja nem haladja meg a 0,001 tömegszázalékot. Helyettesítő megoldásként a végtermékben nemzeti szabványt alkalmazva, nagynyomású folyadékkromatográfia alkalmazásával is lehet mérni a formaldehid-donorokból származó formaldehid mennyiségét.
               
            
                  h)
               
               
                  
                     Halogénezett szerves oldószerek: A 6.a), 6.b) és 6.c) kritériumok ellenére a termékben színezés előtt vagy (adott esetben) közben csak azon halogénezett vegyületek használhatók fel, amelyekről a kérelem benyújtásának időpontjában már készült kockázatelemzés, és amelyeket a 67/548/EGK és az 1999/45/EK irányelvekkel összhangban nem az R26/27, R45, R48/20/22, R50, R51, R52, R53, R50/53, R51/53, R52/53 vagy R59 R-mondatok egyike (vagy azok kombinációja) alá soroltak be.
                  
                     Értékelés és ellenőrzés: A kérelmezőnek nyilatkozatot kell tennie az említett kritériumnak való megfelelésről.
               
            
                  i)
               
               
                  
                     Ftalátok: A 6.a), 6.b) és 6.c) kritériumok ellenére a termékben színezés előtt vagy (adott esetben) közben csak azon ftalátok használhatók fel, amelyekről a kérelem benyújtásának időpontjában már készült kockázatelemzés, és amelyeket a 67/548/EGK irányelvvel és annak módosításaival összhangban nem az R60, R61, R62, R50, R51, R52, R53, R50/53, R51/53 vagy R52/53 R-mondatok egyike (vagy azok kombinációja) alá soroltak be. Ezenfelül a termékben nem megengedett a DNOP (di-n-oktil-ftalát), DINP (diizononil-ftalát) és DIDP (diizodecil-ftalát) használata.
                  
                     Értékelés és ellenőrzés: A kérelmezőnek nyilatkozatot kell tennie az említett kritériumnak való megfelelésről.
               
            7.   Használatra való alkalmasság
      
      
                  a)
               
               
                  
                     Kiadósság: A fehér és világos színű festékek (többek között bevonatok, alapozók, festékalapok és/vagy közbenső bevonatok) kiadóssága (98 %-os fedőképesség mellett) 1 liternyi termékre legalább 8 m2.
                  A színezőrendszerek esetében ez a kritérium csak a fehér alapszínre (a legtöbb TiO2-t tartalmazó alapfestékre) vonatkozik. Amennyiben a fehér alapfesték kiadóssága 98 %-os fedőképesség mellett nem éri el a 8 m2/l-t, a kritériumnak a fehér alapfestéknek a szabványos RAL 9010 szín eléréséig történő színezése után kell teljesülnie. A kritérium nem alkalmazandó a színezett termékek előállításához használt többi olyan alapfestékre, amelyek természetüknél fogva kevesebb TiO2-t tartalmaznak, ezért kiadósságuk 98 %-os fedőképesség mellett nem érheti el az 1 liternyi termékre számított 8 m2-t. Színezőrendszer részét képező festékek esetében a kérelmezőnek a termék csomagolásán és/vagy a vásárlás helyszínén tájékoztatnia kell a végfelhasználót arról, hogy a sötétebb árnyalat felvitele előtt melyik (lehetőleg közösségi ökocímkével ellátott) árnyalat vagy alapozó/bevonatalap alaprétegként történő alkalmazása javasolt.
                  A különleges tömítő/szigetelő vagy beeresztő/kötő tulajdonsággal rendelkező, illetve alumíniumon és galvanizált felületeken használandó, különleges tapadási jellemzőkkel bíró alapozók kiadóssága (98 %-os fedőképesség mellett) 1 liternyi termékre legalább 6 m2.
                  Sűrű dekorbevonatok (kifejezetten háromdimenziós dekorációs hatásra szánt, és ezért nagyon sűrűn felvitt festékek) kiadóssága ezzel szemben 1 kilogrammnyi termékre 1 m2.
                  Ezt a követelményt nem kell alkalmazni a lakkokra, fapácokra, padlóbevonatokra, padlófestékekre, festékalapokra, tapadásnövelő alapozókra és bármely más átlátszó bevonatra.
                  
                     Értékelés és ellenőrzés: A kérelmező az ISO 6504/1 (Festékek és lakkok. A fedőképesség meghatározása. 1. rész: Kubelka-Munk módszer a fehér és világos színű festékekre) vagy a 6504/3 (3. rész: A világos színű festékek kontrasztarányának (fedőképesség) megállapítása meghatározott kiadósság mellett), illetve – a kifejezetten háromdimenziós dekorációs hatásra szánt, és ezért nagyon sűrűn felvitt festékek esetében – az NF T 30073 (vagy egy ezzel egyenértékű) módszer alkalmazásával vizsgálati jelentést nyújt be. A színezett termékek előállításához használt, nem a fent említett követelmények szerint értékelt alapfestékek esetében a kérelmező igazolja, hogy milyen formában igazolta a végfelhasználónak a termék felvitele előtt alapozó és/vagy szürke (vagy más megfelelő árnyalatú) festékalap alkalmazását.
               
            
                  b)
               
               
                  
                     Nedves dörzsállóság: Azoknak a falfestékeknek (az EN 13300 szabvány szerint) a nedves dörzsállósága, amelyeket (akár a terméken, akár a marketinganyagokon) lemoshatóként vagy tisztíthatóként tüntettek fel, az EN 13300 és EN ISO 11998 szabvány alapján mérve legalább 2. osztályú (azaz 200 munkafolyamat után nem haladja meg a 20 μm-t).
                  A lehetséges színezőárnyalatok nagy számára tekintettel ezt a kritériumot csak a színezőalap vizsgálatára kell alkalmazni.
                  
                     Értékelés és ellenőrzés: A kérelmező az EN ISO 11998 szabványban előírt módszer felhasználásával (A tisztíthatóság és dörzsállóság vizsgálata) az EN 13300 szabvány szerinti vizsgálati jelentést nyújt be, valamint igazolja, hogy a végfelhasználót (a termék csomagolásán vagy a kapcsolódó reklámanyagokon) tájékoztatja annak tényéről, hogy a menynyezeti festékek esetében nem vizsgálta a nedves dörzsállóságot.
               
            
                  c)
               
               
                  
                     Vízállóság: A lakkoknak, padlóbevonatoknak és padlófestékeknek az ISO 2812-3 szabvány szerint meghatározott vízállósága olyan, hogy 24 órás expozíciót, majd 16 órás pihentetést követően fény- vagy színváltozás nem észlelhető.
                  
                     Értékelés és ellenőrzés: A kérelmező az ISO 2812-3 (Festékek és lakkok. Folyadékokkal szembeni ellenálló képesség meghatározása. 3. rész: Abszorbensközeges módszer) módszer alkalmazásával vizsgálati jelentést nyújt be.
               
            
                  d)
               
               
                  
                     Tapadás: A padlóbevonatoknak, padlófestékeknek és padlóalapozóknak, valamint a fa- és fémalapozóknak legalább 2-es értékelést kell elérniük az EN 2409 szabvány alapján végzett tapadási vizsgálaton. A színezett falfestékeknek megfelelő minősítést kell elérniük az EN 24624 (ISO 4624) szabvány alapján végzett lehántó tapadásvizsgálaton, ahol a felület kohéziós ereje kisebb, mint a festék tapadóereje; ellenkező esetben a festék tapadásának meg kell haladnia az 1,5 MPa határértéket.
                  Átlátszó alapozókra ez a követelmény nem vonatkozik.
                  
                     Értékelés és ellenőrzés: A kérelmező az EN ISO 2409 vagy EN 24624 (ISO 4624) módszer értelemszerű alkalmazásával vizsgálati jelentést nyújt be.
               
            
                  e)
               
               
                  
                     Kopás: A padlóbevonatok és padlófestékek kopása az EN ISO 7784-2:2006 szabvány szerint, 1 000 g terheléssel és CS10 kerékkel végzett 1 000 vizsgálati ciklus után nem haladhatja meg a 70 mg tömegveszteséget.
                  
                     Értékelés és ellenőrzés: A kérelmező az EN ISO 7784-2:2006 szabványban meghatározott módszer alkalmazásával vizsgálati jelentést nyújt be, amely igazolja e kritérium teljesítését.
               
            8.   Fogyasztói információ
      
      A csomagoláson vagy a csomagoláshoz mellékelve a következő információkat kell feltüntetni:
      
                  —
               
               
                  a termék ajánlott felhasználása, felhordási felülete és felhasználási feltételei. Ide tartoznak az előkészítő munkálatokkal stb. kapcsolatos javaslatok, mint például a felhordási felület helyes előkészítése, adott esetben a belső terekben való felhasználás és a hőmérséklet,
               
            
                  —
               
               
                  ajánlások a szerszámok tisztításával és a hulladék megfelelő ártalmatlanításával kapcsolatban (a vízszennyezés korlátozása érdekében). Ezeket az ajánlásokat a szóban forgó terméktípushoz és az adott alkalmazási területhez igazítják, és adott esetben magyarázó ábrákat is alkalmazhatnak,
               
            
                  —
               
               
                  ajánlások a felnyitott csomagolású termék tárolására vonatkozó feltételekkel kapcsolatban (a szilárd hulladék korlátozása érdekében), beleértve adott esetben a biztonsági előírásokat is,
               
            
                  —
               
               
                  a 7.a) kritérium hatálya alá nem tartozó sötétebb bevonatok esetében a megfelelő (lehetőleg közösségi ökocímkével ellátott) alapozó vagy alapfesték alkalmazására vonatkozó ajánlás,
               
            
                  —
               
               
                  sűrű dekorbevonatok esetében tájékoztató felirat arról, hogy a festék kifejezetten háromdimenziós dekorációs hatás biztosítására szolgál,
               
            
                  —
               
               
                  szöveges tájékoztatás arról, hogy a fel nem használt festéknek a környezetre nézve biztonságos ártalmatlanítása különleges eljárással történik, ezért azt tilos háztartási hulladékként kezelni. Az ártalmatlanítással és gyűjtéssel kapcsolatos kérdésekkel a helyi hatóságokhoz kell fordulni,
               
            
                  —
               
               
                  ajánlások a festőre vonatkozó, megelőző óvintézkedésekkel kapcsolatban. A csomagoláson vagy a csomagoláshoz mellékelve a következő (vagy azzal egyenértékű) szöveget tüntetik fel:
                  „A következő honlapon bővebb információt talál arra vonatkozóan, hogy miért kapta meg ez a termék a virág jelet: http://ec.europa.eu/environment/ecolabel.”
               
            
         Értékelés és ellenőrzés: A kérelemhez mellékelni kell a termék csomagolásának mintáját és az ehhez kapcsolódó nyilatkozatot arra vonatkozóan, hogy a termék megfelel a fenti kritériumoknak.
      9.   Az ökocímkén feltüntetett információk
      
      Az ökocímke 2. rovata a következő szöveget tartalmazza:
      
                  —
               
               
                  belső terekben jól alkalmazható,
               
            
                  —
               
               
                  korlátozott veszélyesanyag-tartalom,
               
            
                  —
               
               
                  alacsony oldószertartalom.
               
            
         Értékelés és ellenőrzés: A kérelmező benyújtja a termék csomagolásának mintáját, amelyen látható a címke, továbbá egy nyilatkozatot arra vonatkozóan, hogy a termék megfelel a fenti kritériumnak.
      
         (1)  HL L 396., 2006.12.30., 1. o.
      
         (2)  HL L 143., 2004.4.30., 87. o.
      
         (3)  HL L 200., 1999.7.30., 1. o.
      
         (4)  HL 196., 1967.8.16., 1. o.
      
         (5)  Az Európai Bizottság 2007. június 27-én elfogadta az anyagok és keverékek besorolásáról, címkézéséről és csomagolásáról, valamint a 67/548/EGK irányelv és az 1907/2006/EK rendelet módosításáról szóló európai parlamenti és tanácsi rendeletjavaslatot (COM(2007) 355 végleges). A meglévő rendszer és a GHS közötti átfedésekkel kapcsolatos további információért lásd az elfogadott javaslat III. kötetének VII. mellékletét: http://ec.europa.eu/enterprise/reach/docs/ghs/ghs_prop_vol_iii_en.pdf.
      
         (6)  Az Egyesült Nemzetek Szervezetének a veszélyes áruk szállításával és a vegyi anyagok besorolásának és címkézésének globálisan harmonizált rendszerével foglalkozó szakértői bizottsága: http://www.unece.org/trans/main/dgdb/dgcomm/ac10rep.html.
      
         (7)  Lásd az 5. lábjegyzetet.